Nuwe NVG-hoof aangekondigAdv. Shamila Batohi tydens haar onderhoud vir die posisie as NDOV by die Uniegebou in Pretoria. Foto: Jacques Naude/ANA Pres. Cyril Ramaphosa het Dinsdag by die Uniegebou in Pretoria die naam bekend gemaak van die nuwe nasionale direkteur van openbare vervolging (NDOV). Ramaphosa het aangekondig adv. Shamila Batohi is die nuwe hoof van die Nasionale Vervolgingsgesag (NVG). Batohi is al sedert 2009 die senior regsadviseur vir die aanklaer in die Internasionale Strafhof in Den Haag in Nederland. Batohi het bekendheid verwerf nadat sy jare gelede die ondersoek teen die ontslape oudkrieketkaptein Hansie Cronjé gelei het by die Kings-kommissie van ondersoek. Batohi moes tydens die onderhoude bontstaan om vrae te beantwoord oor beskuldigings van rassisme wat vroeër teen haar gemaak is. Batohi het aan die paneel van agt lede gesê sy verstaan tot vandag toe nie hoekom dié beskuldigings teen haar gemaak is toe sy meer as ŉ dekade gelede die hoof van vervolging in KwaZulu-Natal was nie. Batohi sal die leisels oorneem nadat adv. Shaun Abrahams in Augustus die trekpas gegee is toe die konstitusionele hof beslis het die verwydering van Mxolisi Nxasana as hoof van die nasionale vervolgingsgesag (NVG) was ongrondwetlik en dat die aanstelling van Abrahams in sy plek dus ook ongrondwetlik was. Dr. Silas Ramaite het daarna as NDOV waargeneem. Dié aankondiging kom nadat 11 kandidate verlede maand deur ŉ uitmergelende onderhoudproses gesit is om die mees gepaste kandidate vir dié invloedryke pos te identifiseer. Twaalf kandidate is deur ŉ paneel van agt lede geïdentifiseer as moontlike kandidate vir die pos met wie daar onderhoude gevoer moes word. Een van dié kandidate, adv. Glynnis Breytenbach, het haar egter aan die proses onttrek voordat die onderhoude begin het en gevolglik is net 11 kandidate deur die onderhoudproses gesit. Ramaite het ook die kortlys gehaal van kandidate met wie daar onderhoude gevoer is, maar was uiteindelik nie een van die vyf kandidate wat deur die paneel aanbeveel is vir die pos nie. Adv. Siyabulela Mapoma, adv. Simphiwe Mlotshwa, adv. Rodney de Kock en adv. Andrea Johnson is die ander name wat deur die paneel aan Ramaphosa voorgelê is. Ramaphosa het voorheen gesê hy sal met Michael Masutha, minister van justisie, oorleg pleeg voordat hy sy besluit neem, maar die finale besluit berus uiteindelik by die president.